Ek het ‘n sterk vermoede dat ouma egter na die kuier ‘n 3 weke vakansie nodig gehad het. Sy is lankal nie meer gewoond aan woelige, raserige klein lyfies in ‘n huis nie. Sy wat self net 3 dogters gehad het kan ook maar net haar kop skud vir die kleinseun. Hy is verseker baie besiger (en meer lawaaierig) as wat ons 3 meisiekinders saam was. Moet my egter nie verkeerd verstaan nie, ouma geniet elke oomblik.
Die beste was egter toe sy gisteraand by die toonbank sit. Sy het haar hemp op gelig en gesê: “my magie”. Waarop ek toe sê “ja, jy’t ‘n mooi magie en naeltjie” (sy het dikwels die manier om na die naeltjie as ‘n magie te verwys). So ewe haak sy toe af “Ouma het my ‘n naeltjie ‘n koop het”. Ek het so gelag ek kon nie eers vra watter ouma nou die aankope moes gemaak het nie.